SCJU Suceava a achiziţionat aparatură pentru diagnosticarea şi tratarea apneei în somn şi fibrozei pulmonare
Spitalul Clinic Judeţean de Urgenţă 'Sfântul Ioan cel Nou' a achiziţionat aparatură medicală care va permite diagnosticarea şi tratarea pacienţilor care suferă de sindromul de apnee în somn şi fibroza pulmonară, a anunţat, vineri, conducerea unităţii medicale.
Potrivit unui comunicat de presă transmis de SCJU Suceava, până acum pacienţii care sufereau de cele două afecţiuni erau transferaţi la alte clinici universitare din ţară.
'Două afecţiuni pulmonare, sindromul de apnee în somn şi fibroza pulmonară, pentru care, până acum, pacienţii erau trimişi în clinicile universitare, vor putea fi diagnosticate şi tratate de medicii pneumologi ai SCJU Suceava, în urma achiziţionării prin contract de comodat a unor dispozitive medicale, respectiv poligraf, aparat de ventilaţie cu presiune pozitivă şi aparat pentru decelarea transferului gazos prin membrana alveolo-capilară', a informat SCJU.
Oficialii spitalului din Suceava precizează că noile servicii medicale se accesează prin Ambulatoriul de Pneumologie, cu programare telefonică, atât cu bilet de trimitere de la medicul de familie, cât şi la cerere contra cost. (Agerpres/ FOTO Spitalul Județean Suceava)